b'\n_START_ARTICLE_\nMainas (Jemenas)\n_START_SECTION_\nGeografija\n_START_PARAGRAPH_\nMaino kult\xc5\xabrinis ir politinis centras buvo kalnuotose vietov\xc4\x97se ties vadi Madhab, kur koncentravosi pagrindiniai miestai. Mainas netur\xc4\x97jo pri\xc4\x97jimo prie j\xc5\xabros, ta\xc4\x8diau jis kontroliavo sausumos karavan\xc5\xb3 kelius, einan\xc4\x8dius \xc4\xaf \xc5\xa1iaur\xc4\x99, Hid\xc5\xbeazo regionu.\n_START_SECTION_\nIstorija\n_START_PARAGRAPH_\nKaip ir kitos Senov\xc4\x97s Jemeno tautos, Mainas konsolidavo vald\xc5\xbei\xc4\x85 tikriausiai I t\xc5\xabkst. pr. m. e. prad\xc5\xbeioje. VIII a. pr. m. e. pastatyta sostin\xc4\x97 Qarnawu. Tuo metu valstyb\xc4\x97 jau kontroliavo pelningus smilkal\xc5\xb3 prekybos kelius ir tapo viena stipriausi\xc5\xb3 Piet\xc5\xb3 Arabijos valstybi\xc5\xb3, konkuruojanti su Katabanu, Hadramautu, Saaba._NEWLINE_Nepaisant to, nuo VIII a. pr. m. e. pabaigos Mainas tur\xc4\x97jo nusileisti stipresn\xc4\x97s Saabos hegemonijai, tapdamas jos nominaliu vasalu. Tik V a. pr. m. e., Saaboje prasid\xc4\x97jus nelaim\xc4\x97ms ir badui, i\xc5\xa1silaisvin\xc4\x99s Mainas paver\xc5\xbe\xc4\x97 i\xc5\xa1 jos kontrol\xc4\x99 prekybos keliuose. Tai buvo did\xc5\xbeiausias Maino klest\xc4\x97jimas, kuris baig\xc4\x97si paskutiniaisiais am\xc5\xbeiais prie\xc5\xa1 m\xc5\xabs\xc5\xb3 er\xc4\x85, kuomet hegemonij\xc4\x85 Senov\xc4\x97s Jemene paver\xc5\xbe\xc4\x97 Katabanas._NEWLINE_I a. pr. m. e. Mainas atiteko Himjaro imperijai. Vietin\xc4\x97 tauta buvo labai greitai asimiliuota. Paskutinieji \xc4\xafra\xc5\xa1ai min\xc4\x97j\xc5\xb3 kalba randami i\xc5\xa1 I a. Po Pirmosios Himjaro karalyst\xc4\x97s \xc5\xbelugimo II a. region\xc4\x85 kontroliavo Aksumo imperija.'